Λίο Μπέρτος

Ο **Λεωνίδας "Λίο" Χρήστος Μπέρτος** (Leo Bertos) γεννήθηκε στις 20 Δεκεμβρίου 1981. Είναι διεθνής ποδοσφαιριστής από τη Νέα Ζηλανδία με καταγωγή από την Ελλάδα. Αγωνίζεται ως επιθετικός μέσος, ενώ έλαβε μέρος με την Εθνική Νέας Ζηλανδίας στο Παγκόσμιο Κύπελλο Ποδοσφαίρου 2010, το οποίο διεξήχθη στη Νότια Αφρική.

## Καταγωγή και ξεκίνημα
Ο παππούς του Λέο Μπέρτος ονομαζόταν Λεωνίδας και γεννήθηκε στη Ρουμανία από Έλληνα πατέρα. Έζησε στο Γουέλινγκτον αλλά μετακόμισε στην Ελλάδα, όπου παντρεύτηκε και επέστρεψε στη Νέα Ζηλανδία. Ο πατέρας του ονομάζεται Γεώργιος και η μητέρα του Γκέιλ, η οποία κατάγεται από τη φυλή των Μαορί της Νέας Ζηλανδίας. Ο Λίο Μπέρτος μεγάλωσε στο Γουέλινγκτον σε ποδοσφαιρικό περιβάλλον, αφού ο πατέρας και ο παππούς του ήταν ποδοσφαιριστές. Μάλιστα τα πέντε αδερφια Μπέρτος (Λεωνίδας, Βάσος, Λάκης, Τάκης και Κρις) ίδρυσαν το 1953 την ποδοσφαιρική ομάδα "Απόλλων", πρόδρομο της Γουέλινγκτον Ολύμπικ. Ξεκίνησε το ποδόσφαιρο μαζί με τον αδερφό το Αδάμ με παρότρυνση του παππού του, ο οποίος τους έπαιρνε και τους έκανε απογευματινές προπονήσεις μετά το σχολείο. Έπαιξε στο τοπικό κολλέγιο από το 1995 ως το 1999. Από το 1997 ως το 2000 αγωνίστηκε με τη Γουέλινγκτον Ολύμπικ (Wellington Olympic AFC), την ομάδα των Ελλήνων μεταναστών της χώρας, στην εθνική κατηγορία της χώρας.

## Επαγγελματική καριέρα
Το 2000 πήγε στην Αγγλία, όπου αγωνίστηκε ως το 2006 σε επαγγελματικές και ημιεπαγγελματικές ομάδες μικρών κατηγοριών. Ξεκίνησε στην ομάδα νέων της Μπάρνσλεϊ, αλλά προωθήθηκε στην πρώτη ομάδα του συλλόγου, με την οποία πραγματοποίησε το ντεμπούτο του τον Οκτώβριο του 2000 αγωνιζόμενος στην Τσάμπιονσιπ (δεύτερη αγγλική κατηγορία). Αγωνίστηκε μαζί της ως το 2003, όμως ένας τραυματισμός στο γόνατο του περιόρισε σημαντικά τον χρόνο συμμετοχής. Το 2003 πήρε μεταγραφή στη Ρότσντεϊλ ΑΦΚ, με την οποία πραγματοποίησε 82 εμφανίσεις στη Λιγκ 2 (τέταρτη αγγλική κατηγορία) ως το 2005 πετυχαίνοντας 13 γκολ. Ακολούθησαν ως το 2006 μικρά περάσματα με λίγες εμφανίσεις στις: Τσέστερ Σίτι, Μπάροου, Γιορκ Σίτι, Σκάρμπορο και στην ημιεπαγγελματική Ουέρκσοπ Τάουν.

Το 2006 υπέγραψε στην Περθ Γκλόρι, με την οποία αγωνίστηκε δύο σεζόν στην Α΄ κατηγορία (A-League) της Αυστραλίας, παίζοντας συνολικά σε 35 ματς. Στο ενδιάμεσο των δύο σεζόν δοκιμάστηκε από τη Σκόντα Ξάνθη, αλλά δεν έπεισε ώστε να υπογράψει συμβόλαιο στην ομάδα της Α΄ Εθνικής.

Τον Ιανουάριο του 2008 επέστρεψε στη Νέα Ζηλανδία και υπέγραψε συμβόλαιο δύο ετών στους Γουέλινγκτον Φίνιξ, ομάδα του ελληνο-νεοζηλανδού επιχειρηματία Τέρι Σερεπίσιου, που αγωνίζεται στην αυστραλιανή Α-Λιγκ. Εκεί αγωνίζεται ως σήμερα.

## Εθνική ομάδα
Ο Μπέρτος έχει αγωνιστεί με την Ολυμπιακή Ομάδα (Κ-23) της Νέας Ζηλανδίας το 2003, στο προολυμπιακό τουρνουά. Στις 13 Οκτωβρίου 2003 πραγματοποίησε το ντεμπούτο του με την εθνική ανδρών της χώρας, σε αναμέτρηση με αντίπαλο το Ιράν. Έκτοτε είναι βασικό στέλεχος, έχει αγωνιστεί πάνω από 35 φορές με την εθνική ομάδα, με την οποία μετείχε στο Κύπελλο Συνομοσπονδιών το 2009, όπου αγωνίστηκε και στα τρία ματς της ομάδας. 

Στις 14 Νοεμβρίου 2009, στο Ουέλινγκτον, στον καθοριστικής σημασίας αγώνα κατά του Μπαχρέιν για την πρόκριση στην τελική φάση του Παγκοσμίου Κυπέλλου, έπειτα από δική του όμορφη εκτέλεση κόρνερ, ο Ρόρι Φάλον πέτυχε με κεφαλιά το μοναδικό γκολ του ματς, που έδωσε την πρόκριση, αφού η πρώτη μεταξύ τους αναμέτρηση είχε λήξει με ισόπαλο σκορ 0-0. Στο Παγκόσμιο Κύπελλο Ποδοσφαίρου 2010 στη Νότια Αφρική έπαιξε και στα τρία ματς του ΣΤ΄ Ομίλου, από τον οποίο η ομάδα του αποκλείστηκε ούσα αήττητη, έχοντας κατορθώσει να αποσπάσει τρεις ισοπαλίες.

## Καριέρα

## Ατομικές Διακρίσεις
* Παίκτης της σεζόν 2008-09 των Γουέλινγκτον Φοίνιξ.

## Παραπομπές


## Εξωτερικοί Σύνδεσμοι

*Προφίλ από τους Γουέλινγκτον Φίνιξ
*Προφίλ από την NZF – All White

Κατηγορία:Νεοζηλανδοί ποδοσφαιριστές
Κατηγορία:Έλληνες ομογενείς ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Κυπέλλου Συνομοσπονδιών FIFA 2009
Κατηγορία:Ποδοσφαιριστές Μπάρνσλεϊ ΦΚ
Κατηγορία:Ποδοσφαιριστές Ρότσντεϊλ ΑΦΚ
Κατηγορία:Ποδοσφαιριστές Τσέστερ Σίτι ΦΚ
Κατηγορία:Ποδοσφαιριστές Εθνικής Νέας Ζηλανδίας
Κατηγορία:Ποδοσφαιριστές Μπάροου ΑΦΚ
Κατηγορία:Ποδοσφαιριστές Σκάρμπορο ΦΚ
Κατηγορία:Ποδοσφαιριστές Γιορκ Σίτι ΦΚ
Κατηγορία:Ποδοσφαιριστές Περθ Γκλόρι ΦΚ
Κατηγορία:Ποδοσφαιριστές ολυμπιακής ομάδας Νέας Ζηλανδίας
Κατηγορία:Ποδοσφαιριστές Γουέλινγκτον Ολύμπικ
Κατηγορία:Ποδοσφαιριστές Νάσιοναλ Λιγκ (αγγλικό ποδόσφαιρο)
Κατηγορία:Ποδοσφαιριστές Ιστ Μπένγκαλ ΦΚ
Κατηγορία:Ποδοσφαιριστές Νορθ Ιστ Γιουνάιτεντ ΦΚ
Κατηγορία:Ποδοσφαιριστές Φούτμπολ Λιγκ (Αγγλία)
Κατηγορία:Ποδοσφαιριστές Σούπερ Λιγκ Ινδίας
Κατηγορία:Νεοζηλανδοί ελληνικής καταγωγής